Február 28-án, pénteken a győri Rokob József ultratriatlonista volt népfőiskolánk vendége. A civilként üzletember fiatalember, egyedüli rekordot tart, hiszen a tavalyi évben először megrendezett – és elmondása szerint a közeljövőben nem is várható hasonló – 30-szoros Ironeman-versenyt megnyerte. A résztvevők harminc egymást követő napon kellett, hogy teljesítsenek egy hosszú távú triatlont. Azaz összesen 114 kilométer úsztak, 5400 kilométert kerékpároztak és 1260 kilométert futottak. Az olaszországi Lonato de Gardában rendezett versenyt nyolcan tudták teljesíteni a huszonegy indulóból. Hegedüsné Ildikó, népfőiskolánk alapítója köszöntötte az agyagosszergényi Művelődési Házat ismét megtöltő hallgatóságot, illetve a meghívott vendéget. Rokob József másfél órás – a végére már interaktívvá váló – előadásában elmondta, hogy négy évvel ezelőtt egy üveg bor kinyitásával kezdődött el az ő „története”. Lépésről-lépésre beszámolt arról, hogy egészen addig a sportolással aktívan, és főleg profi szinten nem is foglalkozott, és mégis, hogy jutott el és nyerte meg a harminc napos Ironeman-versenyt. Kiemelte, hogy az, amit elért, azt önerőből, munka mellett szabadidejében, önszorgalomból tudta véghezvinni. Arra a kérdésre, hogy miért kezdett bele a következőt felelte: „olyan kihívást kerestem, ahol meg kell küzdeni az eredményért, ahol nem fog magától jönni a siker.” Azt mondja, hogy ezzel a sikerrel hátradőlhetne és mondhatná, hogy pályafutása véget ért, azonban érez magában még erőt az újabb kihívásokhoz. Üzenetként azt továbbította a jelenlévőknek, hogy higgyenek abban, amit csinálnak, ez a siker egyik legfontosabb záloga. Vetítéssel egybekötött előadása hosszú vastaps közepette ért véget.